
1. Situaţia din Irak 

 

Statele Unite au avut discuţii bilaterale cu mai multe state în legătură cu formarea unei noi coaliţii militare internaţionale destinate protecţiei ONU în Irak, pentru a determina revenirea organizaţiei pe teritoriul irakian. Autorităţile americane au discutat această problemă cu Franţa - adversar al războiului din Irak -, India şi Pakistanul, precum şi cu alte state care au refuzat să se alăture intervenţiei militare conduse de Statele Unite în Irak. Oficialii Departamentului de Stat au precizat că, dintre ţările contactate nu fac parte state arabe sau vecine cu Irakul. 

Noua forţă este considerată vitală pentru tranziţia politică irakiană, deoarece SUA se bazează pe revenirea Naţiunilor Unite, care vor ajuta Irakul la organizarea de alegeri după 30 iunie. Misiunea ONU va include activităţi cum ar fi asistenţa la recensământ, înregistrarea alegătorilor, educaţia civică şi monitorizarea scrutinelor electorale, urmând să acţioneze şi în regiunile în care actuala coaliţie nu este prezentă. "Este vorba despre un proces inovativ. Nici unul dintre noi nu a mai făcut aşa ceva până în prezent (...). Înţelegem importanţa revenirii ONU şi încercăm să creăm condiţiile propice. Vrem să fim responsabili şi să ne asigurăm că există măsuri adecvate de securitate", a declarat oficialul american. 

Administraţia americană, care speră că va obţine implicarea a cel puţin 1.500 de militari, doreşte să creeze o nouă forţă specială pentru protecţia ONU, care să dispună de un personal ce poate varia de la 150 la 500 de persoane. Cu toate acestea, noua forţă va acţiona sub egida actualei coaliţii şi îşi va coordona cu aceasta acţiunile în materie de securitate. Departamentul de Stat speră că va primi răspunsul statelor pe care le-a contactat în următoarele două săptămâni, deoarece identificarea, pregătirea şi deplasarea forţei de protecţie ONU poate dura mai multe luni. Franţa a avertizat Statele Unite că această iniţiativă este prematură, din moment ce viitorul rol al ONU în Irak nu a fost stabilit deocamdată şi nu există un guvern interimar irakian.

În acelaşi context, Secretarul american al Apărării, Donald Rumsfeld, a declarat că există posibilitatea prelungirii misiunii militarilor americani aflaţi în Irak, pentru a contracara valul de violenţe de pe teritoriul acestei ţări. "Vom reanaliza procesul de rotaţie al trupelor, pentru ca militarii aflaţi la faţa locului, care au experienţă şi relaţii cu populaţia, să se poată ocupa de detensionarea situaţiei", a adăugat oficialul american. 

Donald Rumsfeld a declarat că forţele americane nu au pierdut controlul situaţiei, în pofida recentelor confruntări cu insurgenţii irakieni, şi susţine că atacurile împotriva forţelor coaliţiei sunt acţiunea unor bande de "tâlhari, hoţi şi terorişti". "Numărul persoanelor implicate în aceste confruntări este relativ mic (...). Este vorba despre un amestec de terorişti, membri ai miliţiilor şi infractori (...). Nu este vorba despre o armată sau despre sute de persoane care încearcă să schimbe sau să modifice situaţia", a precizat D. Rumsfeld. Noile confruntări de pe teritoriul irakian au loc pe două fronturi, forţele coaliţiei luptându-se atât cu insurgenţii sunniţi, cât şi cu partizanii liderului radical şiit Moqtada Sadr.

*

Presa europeană apreciază că operaţiunile de luare de ostatici din Irak constituie o etapă crucială a acţiunilor mişcării de rezistenţă din această ţară, coaliţia aflându-se în pragul unei catastrofe. 

"Haos, moarte şi răpiri", titrează cotidianul britanic "The Guardian" care s-a opus războiului din Irak, apreciind că "se înregistrează un risc crescut de producere a unei catastrofe". "Noutăţile din Irak sunt din ce în ce mai tragice, cu fiecare zi care trece. Am pierdut pacea şi am expus întreaga lume pericolului", afirmă cotidianul britanic "Daily Mirror". Cotidianul "Daily Telegraph" publică o caricatură cu ministrul irakian al Informaţiilor, Mohammed Saed al-Sahhaf, şi secretarul american al Apărării, Donald Rumsfeld, ambii afirmând că deţin controlul situaţiei. Presa britanică a consacrat numeroase articole degradării situaţiei din Irak, unde domneşte haosul, publicând fotografia unuia dintre ostaticii niponi răpiţi de gherilele irakiene. 

"Luarea de ostatici riscă să accelereze debandada", titrează cotidianul francez "Liberation", considerând că "Irakul începe să semene cu Afganistanul din perioada ocupaţiei sovietice". 

"Revolta împotriva militarilor coaliţiei a atins, fără îndoială, un nivel maxim", consideră cotidianul austriac "Kurier", în timp ce mai multe publicaţii din aceeaşi ţară au vehiculat formula "fantoma Vietnamului". 

"La un an după ocuparea Bagdadului, SUA este dezorientată şi umilită de aparentul eşec al planului său de acţiune în Irak", apreciază cotidianul italian "Il Sole". 

"Nici obiectivul şi nici rezultatele prezenţei noastre în Golf nu merită să periclităm viaţa militarilor noştri", consideră cotidianul polonez "Trybuna". Pe de altă parte, "Rzeczpopolita" apreciază că "dacă am pleca din Irak, am da dovadă de o iresponsabilitate dusă la extrem".

La rândul său, cotidianul rus "Izvestia" apreciază că "de data aceasta este vorba despre un război adevărat. Coaliţia se fisurează din cauza solicitărilor din ce în ce mai frecvente pentru repatrierea militarilor". 

"Reorganizarea unei ţări a fost o misiune de proporţii gigantice, pentru care nimeni nu a fost cu adevărat pregătit", comentează cotidianul portughez "Correio da Manha". "Acesta a fost principalul obiectiv şi se pare că a eşuat". 

*

Portugalia, Franţa, Ucraina, Estonia şi Rusia le-au cerut cetăţenilor lor aflaţi în Irak să părăsească teritoriul acestei ţări, din cauza actualelor confruntări violente. 

Premierul portughez, Jose Manuel Durao Barroso, le-a cerut civililor portughezi să părăsească Irakul, din cauza răpirilor cetăţenilor străini. "Le recomandăm civililor portughezi, cu excepţia celor a căror prezenţă este cu adevărat necesară, să părăsească teritoriul irakian. Situaţia din Irak este extrem de gravă, mai ales din cauza strategiilor de luptă adoptate, care includ răpirea civililor şi reprezintă acte de terorism", a adăugat el, apreciind că această formă de confruntare este crudă şi laşă.

Premierul eston, Juhan Parts, a sugerat cetăţenilor Estoniei să nu meargă în Irak. "Civilii trebuie să înţeleagă că situaţia este complicată în Irak şi că nu trebuie să meargă acolo dacă nu există garanţii privind securitatea lor", a precizat el. Estonia a trimis în Irak 31 de militari, în cadrul coaliţiei conduse de Statele Unite. Alţi 13 militari estonieni se află la Tallil, în apropiere de Nasiriyah, într-o bază logistică. 

În acelaşi timp, autorităţile de la Paris le-au recomandat cetăţenilor francezi să părăsească teritoriul Irakului. "Le recomandăm în mod oficial cetăţenilor francezi să plece din Irak, iar celor care intenţionează să călătorească în această ţară le sugerăm să-şi amâne deplasările", a declarat Herve Ladsous, purtător de cuvânt al Ministerului Afacerilor Externe, care a precizat că 100 de francezi se află în Irak, majoritatea fiind reprezentanţi ai mediului de afaceri, dar şi ziarişti şi civili. 

La Kiev, ministrul Afacerilor Externe, Konstantin Hriştcenko, a apreciat că cetăţenii ucraineni care lucrează în prezent în Irak ar fi mai în siguranţă dacă ar pleca din această ţară şi a menţionat că decizia privind evacuarea lor trebuie luată de societăţile angajatoare. Autorităţile locale nu au făcut precizări referitoare la numărul total al ucrainenilor care muncesc în Irak. Ucraina a sprijinit intervenţia americană în Irak, participând la coaliţia aflată pe teritoriul acestei ţări cu un contingent de 1.650 de militari. 

Rusia a anunţat că a luat măsurile necesare pentru evacuarea de urgenţă a civililor ruşi din Irak. Secretarul Consiliului rus de Securitate, Igor Ivanov, a recomandat cetăţenilor ruşi să nu călătorească în Irak, iar celor care se află acolo să părăsească teritoriul acestei ţări. În prezent, circa 800 de cetăţeni ai Comunităţii Statelor Independente (CSI) - care include 12 foste republici sovietice -, majoritatea ruşi, se află în Irak. 

Concomitent, societatea rusă "Tehnoprom" - care are 370 de angajaţi ce lucrează în sectorul energetic din Irak - a decis să evacueze personalul de pe teritoriul acestei ţări, a anunţat un purtător de cuvânt al companiei. Angajaţii "Tehnoprom" participau, în Irak, la construcţia unei termocentrale, amplasate la circa 60 de kilometri de Bagdad.

*

La 14 aprilie a.c., directorul general al Agenţiei Internaţionale pentru Energie Atomică (AIEA), Mohamed ElBaradei, a declarat că i-a cerut preşedintelui Consiliului de Securitate al ONU să aprobe revenirea inspectorilor în Irak. M. ElBaradei a precizat că "mandatul AIEA pentru inspectarea armelor de distrugere în masă este în vigoare în Irak". El a adăugat că "echipele de inspectori trebuie să revină în această ţară" şi că "membrii Consiliului trebuie să aprobe acest lucru". 

Organizaţia Naţiunilor Unite a decis, în martie 2003, înaintea declanşării războiului din Irak, să-i retragă pe inspectorii pentru dezarmare. Existenţa armelor de distrugere în masă a constituit principalul motiv pentru invadarea Irakului, dar, până în prezent, arsenalul irakian interzis nu a fost descoperit, în pofida operaţiunilor intense de căutare. 

Pe de altă parte, directorul AIEA a subliniat că "un proiect arab nuclear destinat contracarării arsenalului de care dispune Israelul nu va beneficia de aprobarea comunităţii internaţionale". El a adăugat că aceasta "nu va permite nici unui nou stat să dispună de arme nucleare". 

M. ElBaradei a reamintit că obiectivul comunităţii internaţionale este "dezarmarea ţărilor care dispun de arme nucleare şi împiedicarea înarmării altor state". El a declarat că "piaţa neagră a tehnologiei nucleare reprezintă una dintre provocările cu care se confruntă întreaga lume", apreciind că există "societăţi şi persoane care activează în acest domeniu pe plan mondial, chiar dacă, până în prezent, această activitate era limitată la anumite state". 

În ceea ce priveşte Libia, el a dezminţit că Statele Unite şi Marea Britanie ar fi participat la inspecţiile AIEA desfăşurate în această ţară. "Cele două ţări au încheiat un acord bilateral cu regimul de la Tripoli, după ce agenţia şi-a încheiat activitatea în Libia, care a vizat transferarea în exteriorul ţării a echipamentelor programului nuclear libian", a subliniat M. ElBaradei.

*

Preşedintele american, George W. Bush, a reafirmat într-o conferiţă de presă, la 14 aprilie a.c., că transferul de putere în Irak va avea loc la 30 iunie 2004 şi a solicitat adoptarea unei noi rezoluţii a Naţiunilor Unite. "La 30 iunie, puterea va fi în mâinile irakienilor. Am stabilit această dată. Este important să o respectăm", a subliniat George W. Bush. 

Potrivit analiştilor, preşedintele american a fost evaziv în ceea ce priveşte modalităţile de efectuare a transferului suveranităţii, dar a accentuat rolul ONU în acest sens. "Colaborăm cu trimisul special al Naţiunilor Unite, Lakhdar Brahimi, şi cu irakienii pentru a stabili formula exactă a Guvernului căruia îi va fi transferată suveranitatea la 30 iunie", a afirmat el. George W. Bush a declarat că doreşte "o nouă rezoluţie a Consiliului de Securitate al Naţiunilor Unite, care să ajute alte naţiuni să participe la procesul de reconstrucţie în Irak", dar nu a furnizat alte detalii în acest sens. 

Preşedintele american i-a acuzat pentru violenţele din Irak pe susţinătorii lui Saddam Hussein, pe militanţii islamişti, teroriştii străini şi membrii miliţiei liderului radical şiit Moqtada Sadr. "Cea mai mare parte a Irakului este liniştită. Majoritatea irakienilor resping violenţele şi se opun dictaturii", a declarat el. George W. Bush nu a exclus posibilitatea trimiterii unor contingente suplimentare în această ţară. "Dacă militarii suplimentari sunt necesari, îi voi trimite", a precizat el.

Preşedintele american a respins comparaţia făcută de democraţi între conflictul din Irak şi războiul din Vietnam, pierdut de americani. "Cred că această comparaţie este falsă. De asemenea, cred că trimite un mesaj eronat militarilor şi inamicilor noştri", a declarat el. El a plasat operaţiunea din Irak în contextul apărării libertăţii mondiale şi a promovării democraţiei în Orientul Mijlociu. "Irakul este locul în care duşmanii lumii civilizate ne testează determinarea. Nu trebuie să dăm dovadă de slăbiciune", a subliniat George W. Bush. 

Preşedintele american s-a referit, în cadrul conferinţei de presă, şi la atitudinea Administraţiei sale în perioada premergătoare atentatelor de la 11 septembrie 2001. "Nu eram în pragul unui război. Elementele conţinute în memoriul datat 6 august 2001, referitor la ameninţarea teroristă din Statele Unite, erau în special detalii istorice", a subliniat George W. Bush.

 

● Situaţia forţelor militare aliate din Irak

 

Potrivit declaraţiilor liderilor politici, Italia intenţionează să îşi menţină militarii în Irak în pofida confruntărilor din această ţară, dar nu va trimite trupe suplimentare, a declarat ministrul italian al Apărării, Antonio Martino. 

De asemenea, Guvernul Portugaliei a anunţat că trupele portugheze vor rămâne în Irak până la încheierea misiunii, la 30 iunie a.c. "Portugalia îşi va îndeplini misiunea până la capăt. Nu putem ca la primele probleme să întoarcem spatele Irakului şi poporului irakian", a afirmat ministrul portughez de interne, Antonio Figueiredo Lopes. Recent, trei militari portughezi au fost răniţi uşor la Tallil, oraş situat în apropiere de Nasiriyah. 

Premierul portughez, Jose Manuel Durao Barroso, a declarat că ar putea menţine trupele în Irak şi după 30 iunie, dată prevăzută pentru preluarea suveranităţii de către poporul irakian. 

Australia a precizat că nu intenţionează să îşi suplimenteze efectivele din Irak, în pofida confruntărilor cu miliţiile irakiene. Alexander Downer, ministrul australian de externe, a precizat că Statele Unite nu i-au cerut suplimentarea trupelor. "Peste câteva zile poate luptele vor înceta. Nu putem decât să avem răbdare, pentru a vedea ce se întâmplă", a declarat ministrul australian. 

Nici Olanda nu îşi va retrage cei 1.300 de militari din Irak până la încheierea misiunii acestora, la 30 iunie, în pofida destabilizării situaţiei de pe teren. "Militarii olandezi vor rămâne în Irak", a declarat Martine de Haan, purtătorul de cuvânt al Ministerului olandez de Externe. Soldaţii olandezi sunt sub comandă britanică şi se află în provincia Al Muthanna, aflată în sudul Irakului. 

Guvernul Slovaciei intenţionează să menţină militarii în Irak, "chiar dacă forţele coaliţiei se luptă cu miliţiile liderului radical Moqtada Sadr", a afirmat Katarina Heimschildova, purtătorul de cuvânt al Ministerului slovac al Apărării. Guvernul condus de premierul Mikulas Dzurinda a susţinut încă de la început intervenţia militară în Irak pentru înlăturarea regimului Saddam Hussein. 

La rândul său, Polonia a anunţat că îşi va continua misiunea în Irak. "Prezenţa militară poloneză va contribui la stabilizarea Irakului şi va crea condiţiile necesare pentru constituirea unui stat suveran şi democrat", a declarat Boguslaw Majewski, purtătorul de cuvânt al Ministerului polonez de Externe. "Cu toată turnura negativă a evenimentelor care au avut loc la Najaf, confirmăm că vom continua misiunea militară în Irak", a adăugat oficialul polonez.

Trupele bulgare din Irak ar putea fi retrase în cazul în care nu vor mai putea controla situaţia de pe teren. Consiliul Naţional de Securitate s-a întrunit, recent, pentru a discuta despre escaladarea tensiunilor în zona Karbala, unde se află baza trupelor bulgare, şi pentru a schiţa măsurile de garantare a securităţii pentru cei circa 500 de militari bulgari din Irak. Membrii Consiliului dispun de mai multe scenarii, care merg de la reinstaurarea calmului în zonă până la cele mai grave riscuri. "Consiliul a aprobat măsurile care vor fi incluse într-un raport special", a anunţat Liubomir Ivanov, adjunct al ministrului bulgar de externe. După redeclanşarea violenţelor din Irak, familiile militarilor bulgari aflaţi la Karbala au deschis o listă de semnături pentru revenirea în ţară a trupelor din Irak şi garantarea securităţii acestora. 

Premierul spaniol, Jose Luis Rodriguez Zapatero, a anunţat iminenţa retragerii trupelor spaniole din Irak, dacă până la 30 iunie Naţiunile Unite nu vor prelua controlul politic şi militar în această ţară. Anterior, viitorul premier anunţase că îşi va respecta promisiunile electorale, dar nu menţionase explicit că va retrage trupele din Irak. Ca reacţie la declaraţiile lui Gaspar Llamazares, liderul "Izquierda Unida", privind retragerea imediată a trupelor, Jose Luis Rodriguez Zapatero a precizat: "Angajamentul meu electoral este ferm, voinţa poporului este clară şi sunt convins că ceea ce se petrece în Irak nu are nici o legătură cu o misiune de asigurare a securităţii".

"Rusia nu se va retrage din coaliţia antiteroristă formată de Statele Unite", a declarat ministrul apărării, Serghei Ivanov, într-un discurs susţinut la Washington. "Zvonurile referitoare la o renunţare la cooperarea ruso-americană sunt exagerate. Această colaborare are la bază un parteneriat în cadrul coaliţiei antiteroriste, care s-a format după atentatele de la 11 septembrie 2001", a precizat I. Ivanov. "Această colaborare este mai importantă decât divergenţele tactice existente (...). Pot afirma că, din punct de vedere al liderilor ruşi, acţiunile efectuate în comun cu Statele Unite în cadrul coaliţiei antiteroriste sunt mai importante decât diferendele privind războiul în Irak", a menţionat ministrul rus. "Pot explica motivele pentru care apar aceste divergenţe de ordin tactic. Rusia doreşte un parteneriat real cu Occidentul, mai ales cu Statele Unite. Pe de altă parte, nu putem să ignorăm tendinţele nefavorabile. Ni se cere să ignorăm faptul că Europa acordă un tratament privilegiat teroriştilor internaţionali, cărora le acordă vize, în timp ce cetăţenii ruşi trebuie să aştepte luni de zile pentru a obţine accesul la ambasade (...). Ni se cere să ignorăm veterani ai unităţilor naziste SS în ţările baltice, să ignorăm construirea unei infrastructuri militare NATO la graniţele noastre, în pofida eşecului ratificării Tratatului Forţelor Convenţionale în Europa", a subliniat ministrul rus. 

De asemenea, I. Ivanov a declarat că armele nucleare ruse sunt bine protejate şi nu vor ajunge niciodată în posesia teroriştilor. "Sustragerea acestor materiale nu este posibilă şi nu s-a pierdut nici măcar un gram de uraniu sau plutoniu de uz militar", a precizat el. Rusia continuă să primească finanţare internaţională în vederea distrugerii arsenalului său de distrugere în masă, însă ministrul rus a precizat că banii sunt utilizaţi pentru reciclarea deşeurilor nucleare acumulate de-a lungul timpului. "Obiectivul teroriştilor este să ucidă cât mai multe persoane. Nu sunt sigur că au nevoie de arme sofisticate pentru a face acest lucru (...). Nu le-ar displace să obţină astfel de arme, însă, chiar şi fără ele, ameninţarea unor atentate teroriste de amploare persistă", susţine Ivanov. Potrivit ministrului rus, cauzele viitoarelor conflicte armate din lume vor fi de ordin economic, iar ameninţările viitoare vor fi de tip transfrontalier.

 

2. Activitatea curentă a Uniunii Europene

 

Miniştrii europeni ai Apărării, reuniţi, la 6 aprilie a.c., la Bruxelles, au aprobat crearea până în anul 2007 a unor forţe de intervenţie rapidă capabile să acţioneze în caz de crize. "Uniunea Europeană trebuie să fie capabilă să acţioneze rapid. Acesta este un element central al eforturilor noastre de dezvoltare a unei politici europene de securitate şi apărare", a declarat ministrul irlandez al apărării, Michael Smith, la finalul sesiunii de lucru. "Este nevoie de timp pentru a garanta conceptul în ansamblu, dar sperăm că aceste unităţi vor putea fi create până în 2007", a adăugat el, apreciind că "este prea devreme pentru a nominaliza ţările care vor contribui la proiect (...), dar reacţia faţă de acest program este pozitivă". 

Înaltul Reprezentant al UE pentru Politică Externă, Javier Solana, a subliniat, la rândul său, că "cel puţin trei ţări au propus formarea unor astfel de unităţi", iar proiectul "a fost până în prezent foarte bine primit". Ideea, avansată de Franţa şi Marea Britanie, în noiembrie 2003, şi la care s-a asociat Germania, este de a forma opt sau nouă "grupuri tactice interarme, compuse din 1.500 de oameni fiecare". Aceste unităţi vor putea fi desfăşurate într-un interval foarte scurt (15 zile) şi vor rămâne în zona respectivă timp de o lună, având drept principală sarcină susţinerea misiunilor ONU. 

Miniştrii încearcă să finalizeze conceptul de forţe de intervenţie rapidă până la sfârşitul preşedinţiei irlandeze a UE, în iunie 2004. Proiectul se inspiră din experienţa acţiunilor care au avut loc în Republica Democratică Congo în vara anului 2003, când Franţa a preluat conducerea unei operaţiuni de menţinere a păcii sub drapel european. 

În ceea ce priveşte înfiinţarea unei celule de planificare militară în cadrul Statului Major al UE la Bruxelles, Javier Solana a subliniat că pregătirile merg bine. "Până în luna iunie credem că vom fi în măsură să începem instalarea acestei celule", a declarat el, adăugând că discuţiile se desfăşoară "fără dificultăţi majore".

În cadrul reuniunii, miniştrii au discutat despre viitoarea agenţie europeană pentru armament şi preluarea comandei forţei NATO în Bosnia (SFOR), prevăzută pentru sfârşitul anului 2004 sau începutul lui 2005. 

*

O serie de oficiali europeni consideră că activităţile Comisiei Europene, a Parlamentului European şi a Consiliului Europei ar putea fi afectate negativ de extinderea UE cu zece noi state membre, la 1 mai 2004, adoptarea Constituţiei UE devenind o necesitate. 

Începând cu 1 mai, Comisia Europeană va avea 30 de membri. Celor 20 de comisari actuali li se alătură alţi 10, proveniţi din noile state membre şi a căror numire va fi validată de Parlamentul European. Noii comisari, care nu vor deţine portofolii până la finalul mandatului actualei Comisii, nu vor avea drept de vot în cazul tuturor dosarelor dezbătute de Executivul european. 

Actualii membri ai Comisiei se tem că divergenţele în ceea ce priveşte votul vor deveni mai acute în cadrul Comisiei extinse, unde noile state membre - care au atitudini pronunţat naţionaliste - vor avea aproape aceeaşi pondere ca şi cele cinci mari puteri europene. 

Introducerea votului pe state în cadrul Comisiei riscă să frâneze activitatea acesteia. Din acest motiv, echipa condusă de Romano Prodi a încercat să soluţioneze, în ultimele luni, dosarele cele mai delicate, cum ar fi chestiunile referitoare la Pactul de Stabilitate, la bugetul european şi la afacerea Microsoft. Totuşi, Comisia extinsă va trebui să adopte o serie de decizii importante, cum ar fi stabilirea sancţiunilor care vor fi aplicate ţărilor membre UE care nu respectă regulile pieţii interne. Noii comisari vor trebui să adopte sancţiuni împotriva propriilor guverne, să se pronunţe asupra bugetului european şi a începerii negocierilor de aderare la UE de către Turcia. 

Componenţa Parlamentului European nu se va modifica după 1 mai. Cei 162 de observatori din noile state membre vor deveni membri cu drepturi depline ai acestui for, însă nu vor dispune de drept de vot. Ei vor obţine prerogative reale după alegerile europene de la 12 iunie, când Parlamentul European va avea 732 de deputaţi, faţă de 626 în prezent. 

Potrivit experţilor, numărul mai mare de membri nu va avea un impact semnificativ asupra activităţii Parlamentului European, însă componenţa politică va fi modificată. Sondajele recente indică faptul că acest for va rămâne majoritar de dreapta, graţie deputaţilor proveniţi din noile state membre, însă este posibilă o revenire a naţionaliştilor. 

Componenţa Parlamentului European ar putea fi afectată şi de faptul că alegerile europene vor avea loc în acelaşi timp cu reluarea negocierilor referitoare la Constituţia UE. 

Consiliul European - a cărui activitatea se desfăşoară cu greutate în formula de "cei 15" - va avea de pierdut de pe urma extinderii, pentru că dezbaterile vor fi şi mai dificile într-un for alcătuit din reprezentanţii a 25 de state. La 1 mai, regulile de vot se schimbă în favoarea statelor mici, în cadrul unei noi formule, care va acţiona timp de şase luni. Sistemul de vot nu acordă o mare importanţă factorului demografic şi aplică prevederile Tratatului de la Nisa, însă nu integral.

*

 

 

 

 

 

 

● Opinii ale analiştilor privind integrarea europeană

 

Potrivit analiştilor cotidianului "New York Times", cetăţenii Poloniei, Slovaciei, României şi altor state din regiune "sunt sceptici în ceea ce priveşte integrarea europeană, fiind receptivi la tendinţele demagogice, pentru că se simt trădaţi de politicienii care promovează reforme pro-europene". 

Analiştii americani apreciază că prăbuşirea comunismului a lăsat loc unui pronunţat sentiment de nesiguranţă printre cetăţenii est-europeni. În prezent, guvernele permit falimentul companiilor de stat şi reducerea nivelului de trai pentru a se conforma cerinţelor Uniunii Europene în ceea ce priveşte bugetele şi reformele economice necesare aderării. 

"Revenirea lui Vladimir Meciar, care a fost criticat, în urmă cu şase ani, pentru comportamentul său şi pentru politica economică incoerentă pe care o promova, nu reprezintă un eveniment izolat în Europa Centrală şi de Est. Politicienii care promovează naţionalismul, bigotismul etnic, programele economice simpliste şi respingerea Europei câştigă teren în regiune, mai ales în Polonia. În această ţară, un exemplu concludent îl reprezintă Andrzej Lepper, liderul mişcării Autoapărarea (Samoobrona), care rivalizează cu principalul partid politic din punct de vedere al popularităţii", apreciază analiştii "New York Times". Ei consideră că Ideologia lui Andrzej Lepper, care se bazează pe naţionalism şi promovează controlul statului asupra economiei, ar fi dezastruoasă pentru Polonia. "Cu toate acestea, motivele pentru care A, Lepper câştigă teren sunt uşor de înţeles. Timp de 12 ani, aderarea la Uniunea Europeană a fost prezentată populaţiei drept o recompensă finală pentru reforme, însă s-a dovedit că această recompensă va fi acordată doar parţial". 

În timp, reformele vor aduce bunăstare naţiunilor est-europene, însă eforturile făcute de populaţia care subzistă la limita sărăciei sunt deosebit de grele, dând naştere unui sentiment de nemulţumire exploatat de politicieni. Subvenţiile europene în agricultură le permit fermierilor din state cum ar fi Franţa să obţină profit din vânzarea recoltelor produse, la preţ redus, pe pieţele internaţionale. Uniunea Europeană nu este dispusă să aloce fonduri similare noilor membri, ale căror sectoare agricole sunt subminate de importurile ieftine. În plus, polonezii şi cetăţenii din celelalte state, noi membre ale Uniunii, nu dispun de libertatea imediată de a munci în orice ţară membră a organizaţiei, privilegiu pe care îl au persoanele din actualele ţări membre UE. 

"Politicile anti-imigraţioniste din Franţa, Italia sau Austria le-au dat curaj demagogilor. Aceşti politicieni şi-au promovat opiniile, existând posibitatea ca atitudinea moderat anti-europeană din estul continentului să înregistreze succes. Diferenţa între Europa de Vest şi cea de Est este că, în partea orientală a continentului, nu există instituţii care să-i poată obliga pe politicienii autoritari să acţioneze în mod democratic", subliniază "The New York Times".

 

3. Situaţia din Orientul Mijlociu

 

Preşedintele american, George W. Bush, a declarat că palestinienii trebuie să lupte împotriva terorismului dacă vor crearea unui stat. "Dacă palestinienii vor un stat, ei trebuie să combată terorismul", a afirmat preşedintele american, la finalul unei întrevederi cu premierul israelian, Ariel Sharon. "Linia de securitate construită de israelieni în Cisiordania trebuie să fie temporară şi nu permanentă", a adăugat George W. Bush, apreciind că palestinienii ar trebui să renunţe la dreptul de a reveni în teritoriile israeliene şi ar trebui să se instaleze cu prioritate în zonele care le vor fi acordate. 

El a calificat planul lui A. Sharon de a evacua Fâşia Gaza şi anumite regiuni din Cisiordania drept istoric şi curajos şi a apreciat că ar fi nerealistă revenirea la frontierele din 1949, în cadrul oricărui acord de pace între israelieni şi palestinieni. La rândul său, Ariel Sharon a afirmat că planul de retragere israelian va favoriza o reluare a negocierilor dintre Israel şi palestinieni. 

Premierul palestinian, Ahmad Qorei, a calificat drept inacceptabile declaraţiile preşedintelui american, George W. Bush, referitoare la teritoriile palestiniene. A. Qorei a fost indignat în special de faptul că SUA consideră nerealistă perspectiva revenirii la frontierele stabilite în urma armistiţiului din 1949, în cadrul unui acord de pace. "Nu putem accepta acest lucru pentru că deciziile trebuie adoptate în timpul unor negocieri între Israel şi palestinieni", a declarat A. Qorei. "Nu este cazul ca preşedintele Statelor Unite să decidă ce este realist şi ce nu", a subliniat el. "Nerealist este faptul că Israelul ocupă teritoriile palestiniene", a adăugat premierul. De asemenea, A. Qorei i-a reproşat preşedintelui american că nu a criticat construirea zidului israelian de separare din Cisiordania. 

*

La o zi după ce Statele Unite şi-au manifestat sprijinul faţă de planul israelian care prevede menţinerea coloniilor evreieşti din Cisiordania, preşedinţia UE a anunţat că Uniunea Europeană continuă să se opună modificărilor unilaterale ale frontierelor în cadrul conflictului israelo-palestinian. Ministrul irlandez al Afacerilor Externe, Brian Cowen, a reamintit poziţia exprimată de statele europene în cadrul Consiliului European care a avut loc în perioada 25-26 martie a.c., conform căreia "Uniunea Europeană nu va recunoaşte modificările frontierelor dinainte de 1967, cu excepţia celor acceptate de cele două părţi". 

Brian Cowen a subliniat că foaia de parcurs - planul de pace elaborat de Rusia, Statele Unite, Uniunea Europeană şi Naţiunile Unite - prevede că un acord definitiv pentru soluţionarea conflictului israelo-palestinian "trebuie să includă o soluţie acceptată, justă, echilibrată şi realistă a problemei refugiaţilor". 

Planul internaţional de pace pentru Orientul Apropiat, denumit în mod generic "Foaia de parcurs", este singura cale în vederea soluţionării conflictului dintre palestinieni şi Israel, au afirmat, miniştrii de externe ai ţărilor membre UE, la finalul reuniunii neoficiale de la Tullamore (Irlanda), care a avut loc la 17 aprilie. 

UE reafirmă în textul declaraţiei adoptate de miniştri "angajamentul său în favoarea unei soluţii negociate având la bază două state, unul israelian şi altul palestinian, vecine şi în relaţii paşnice, în frontiere sigure şi recunoscute. Uniunea îşi reafirmă încrederea într-o singură «Foaie de parcurs» în vederea unei soluţionări a conflictului israelo-palestinian". 

Miniştrii europeni au luat notă, de asemenea, de declaraţia preşedintelui american George W. Bush, prin care acesta îşi reafirmă "angajamentul în favoarea Foii de parcurs" şi pentru "o soluţie negociată". 

De asemenea, UE salută proiectul israelian de evacuare a Fâşiei Gaza, dar subliniază că această retragere trebuie organziată "într-un mod adecvat, împreună cu comunitatea internaţională, pentru a menţine securitatea, precum şi pentru a permite ulterior reabilitarea şi reconstrucţia zonei". 

Miniştrii europeni au mai hotărât ca reuniunea ministerială a Cvartetului pentru Orientul Apropiat (Statele Unite, UE, ONU şi Rusia) anunţată după declaraţia de sprijin a preşedintelui american pentru planul de retragere israelian, să aibă loc la 4 mai, la New York.

*

La 16 aprilie a.c., premierul britanic, Tony Blair, a declarat că planul unilateral israelian de retragere din Fâşia Gaza nu va împiedica aplicarea "Foii de parcurs". În timpul unei conferinţe de presă comune cu Secretarul general ONU, Kofi Annan, T. Blair a declarat că "Foaia de parcurs" rămâne valabilă, apreciind că "nu trebuie să ignorăm Foaia de parcurs, ci acest plan trebuie aplicat pentru a ajunge la soluţia a două state". 

La rândul său, Kofi Annan a subliniat că Israelul nu trebuie să ia măsuri referitoare la statutul final al teritoriilor pentru că aceste chestiuni trebuie negociate direct de ambele părţi. "Retragerea din Fâşia Gaza trebuie să fie doar o primă etapă, pentru că trebuie să purtăm negocieri şi în cazul Cisiordaniei", a spus K. Annan. În acelaşi timp, T. Blair a insistat că membrii comunităţii internaţionale trebuie să fixeze un obiectiv comun în Irak. "Trebuie să luăm măsuri pentru menţinerea ordinii în Irak. Trupele coaliţiei luptă pentru ca procesul politic din Irak să prindă rădăcini", a continuat el. 

Kofi Annan a reamintit că intervenţia americană în Irak a divizat profund comunitatea internaţională, dar a subliniat că de acum încolo lumea trebuie să fie unită pentru a participa la reconstrucţia acestei ţări. "Nu ne putem permite să eşuăm în Irak. Irakienii pot avansa foarte mult pe plan politic dacă situaţia va fi stabilă. Cred că în momentul de faţă au nevoie de implicarea Naţiunilor Unite", a precizat el. 

Recent, Lakhdar Brahimi, reprezentantul ONU în Irak, a propus ca Naţiunile Unite, Autoritatea Provizorie a Coaliţiei şi Consiliul irakian de guvernare să desemneze un Guvern provizoriu de tehnocraţi care să preia suveranitatea ţării la 30 iunie. De asemenea, L. Brahimi a sugerat înfiinţarea unei Conferinţe Naţionale reprezentative pentru societatea irakiană până la alegerile din ianuarie 2005.

*

Liderul mişcării islamiste radicale palestiniene Hamas, Abdelaziz al-Rantissi, a fost ucis, la 17 aprilie a.c., într-un raid aerian israelian în oraşul Gaza. Cel puţin două rachete lansate dintr-un elicopter au lovit maşina la bordul căreia se afla A. Rantissi împreună cu două dintre gărzile sale de corp. Abdelaziz al-Rantissi a devenit de facto lider al grupării Hamas în teritoriile ocupate după asasinarea fondatorului mişcării, şeicul Ahmad Yassin, ucis la 22 martie a.c., într-un raid israelian la Gaza. Un responsabil cu rang înalt din Hamas, Ismail Haniya, a declarat că "sângele lui Abdelaziz al-Rantissi nu va curge în van" şi că moartea acestuia va fi răzbunată.

Armata, poliţia şi serviciile de securitate israeliene se află în stare de alertă generală de teama unor atentate după asasinarea liderului Hamas. Blocada totală din Cisiordania şi Fâşia Gaza, în vigoare după lichidarea fondatorului Hamas, şeicul Ahmad Yassin, a fost consolidată pentru a împiedica infiltrarea unor terorişti sinucigaşi palestinieni. Potrivit unor responsabili din cadrul serviciilor de securitate, A. Rantissi ordonase aripii militare a Hamas comiterea unei serii de atentate sinucigaşe simultane. La rândul lor, Brigăzile Martirilor al-Aqsa, mişcare armată care are legături cu Fatah, gruparea liderului palestinian Yasser Arafat, au promis că vor lovi "în inima entităţii sioniste".

Premierul israelian, Ariel Sharon, a afirmat, la 18 aprilie a.c., în Consiliul de miniştri, că politica de eliminare a liderilor organizaţiilor teroriste va continua, după asasinarea şefului Hamas în teroritoriile palestieniene Abdelaziz al-Rantissi. "Această politică ce constă pe de o parte în dezvoltarea eforturilor pentru a avansa în procesul politic, iar pe de altă parte în atacarea organizaţiilor teroriste şi a liderilor lor va continua", a subliniat A. Sharon. 

În acelaşi timp, Ministerul israelian de Externe a dat publicităţii un comunicat în care arată că "atât timp cât Autoritatea Palestiniană nu combate deloc terorismul, Israelul se va ocupa de această problemă". Cu toate acestea, Shimon Peres, liderul Partidului Muncii nu a susţinut asasinarea, dar a spus că "oricine se implică în crime plăteşte preţul". "Aceasta nu este un tip de operaţiune de care ne bucurăm, ci o executăm pentru că suntem obligaţi. Trebuie să combatem teroarea cu toată puterea şi trebuie să le arătăm palestinienilor că terorismul este şi inamicul lor, nu doar al nostru", a spus S. Peres. 

Casa Albă a subliniat, după asasinarea liderului Hamas pentru teritoriile palestiniene Abdelaziz al-Rantissi, că această grupare este o organizaţie teroristă şi că Israelul "are dreptul la autoapărare". "Am spus de mai multe ori că Israelul are dreptul să se apere împotriva atentatelor", a declarat purtătorul de cuvânt al preşedinţiei americane, Scott McClellan. "Statele Unite sunt extrem de îngrijorate de fragilitatea păcii şi stabilităţii din Orientul Mijlociu. Statele Unite cer Israelului să ţină cont de consecinţele acţiunilor sale, iar toate părţile trebuie să dea dovadă de prudenţă. Cu toate acestea, Hamas este o grupare teroristă care atacă civili şi care a revendicat ultimul atentat sinucigaş soldat cu moartea unui militar israelian şi cu rănirea altor persoane, la punctul de trecere de la Eretz", a adăugat el. 

Un alt responsabil american a declarat că Statele Unite nu au fost avertizate în legătură cu proiectul Israelului de a-l asasina pe liderul Hamas şi nu au aprobat o astfel de acţiune. "Statele Unite examinează foarte atent actuala situaţiei. Administraţia americană nu a aprobat acţiunea Israelului şi nu a fost prevenită înainte de operaţiune", a precizat oficialul din cadrul Departamentului de Stat. "Statele Unite au cerut întotdeauna Israelului să analizeze consecinţele actelor sale", a adăugat el.

Premierul palestinian, Ahmad Qorei, a afirmat că Statele Unite au încurajat asasinarea lui al-Rantissi. "Guvernul palestinian consideră că această campanie teroristă israeliană este un rezultat direct al încurajărilor subiective pe care Israelul le primeşte din partea Statelor Unite", a spus el. 

"Condamnăm crimele israeliene şi terorismul de stat. Este clar că poporul palestinian are nevoie de protecţie internaţională", a declarat Saeb Erekat, ministrul palestinian pentru negocieri de pace. S. Erekat şi-a exprimat temerea ca Israelul să nu îl vizeze şi pe preşedintele Autorităţii Palestiniene, Yasser Arafat. 

La rândul său, mişcarea teroristă Hezbollah a afirmat că "singura modalitate de a opri agresiunea sionistă este lupta armată". "Credem că Hamas va continua lupta armată până o va câştiga, pentru a răzbuna sângele martirilor şi a elibera pământul şi poporul palestinian", se arată într-un comunicat al Hezbollah. Mişcarea teroristă acuză administraţia George W. Bush că îi susţine pe criminalii israelieni. Mişcarea palestiniană le-a cerut statelor arabe să fie de partea poporului palestinian pentru a opri "genocidul practicat de israelieni". 

Ministrul egiptean de Externe, Ahmed Maher, a declarat că "asasinarea perfidă a lui al-Rantissi arată adevăratele intenţii ale Israelului şi va contribui doar la sporirea violenţelor. Israelul doreşte să înşele pe toată lumea, să anuleze procesul de pace şi să distrugă această regiune". 

Japonia, Siria, Yemen şi Iran au condamnat, la rândul lor, asasinatul. Yemenul a atras atenţia că această acţiune va fi urmată de atacuri de răzbunare, iar Japonia consideră că este un act imprudent şi nejustificat. Purtătorul de cuvânt al guverului Iordaniei, Asma Khader, a condamnat asasinatul, considerându-l "o crimă oribilă care diminuează şansele de pace în regiune". 

Hossam Zaki, purtătorul de cuvânt al Ligii Arabe, a precizat că asasinarea lui al-Rantissi reprezintă chiar sfârşitul eforturilor de pace, iar momentul în care a avut loc atacul sugerează că Israelul a avut susţinerea SUA. 

"Este vorba de terorism de stat. Israelul este convins că acest conflict poate fi soluţionat prin folosirea forţei, şi de aceea se comportă în acest fel", a spus oficialul Ligii Arabe. 

Libanul consideră că asasinarea lui al-Rantissi "este un act terorist pentru care trebuie trase la răspundere Administraţia americană şi Guvernul israelian". 

 

4. Alegerile prezidenţiale din Slovacia

 

Alegătorii slovaci au votat, la 17 aprilie a.c., pentru desemnarea preşedintelui lor, în cadrul celui de-al doilea tur de scrutin în care se confruntă controversatul fost premier Vladimir Meciar şi fostul său aliat şi actual rival Ivan Gasparovic. 

Spre surpriza analiştilor, cei doi s-au situat pe primele două locuri după desfăşurarea, la 3 aprilie, a primului tur al alegerilor prezidenţiale, Vladimir Meciar obţinând 32,74% din voturi, iar Ivan Gasparovic 22,28%. 

Actuala coaliţia guvernamentală de dreapta din Slovacia, condusă de premierul Mikulas Dzurinda, lider al Uniunii Democratice şi Creştine Slovace (SDKU), a anunţat că refuză să arbitreze al doilea tur al scrutinului prezidenţial, după ce candidatul său, actualul şef al diplomaţiei slovace Eduard Kukan, considerat favorit de către sondajele de opinie în primul tur al alegerilor, a fost eliminat din cursa prezidenţială, plasându-se pe locul al treilea, cu 22,1% din sufragii. 

Premier al Slovaciei în anii '90, ultimul său mandat încheindu-se în anul 1998, Vladimir Meciar, a fost criticat adesea de Occident pentru lipsa democraţiei şi a statului de drept în timpul guvernării sale. Lider al Mişcării pentru o Slovacie Democrată, cu tente naţionaliste, V. Meciar se bucură de mare popularitate în rândul electoratului. Aplicând o serie de reforme reale abia după plecarea de la putere a lui Vladimir Meciar, Slovacia va adera la Uniunea Europeană, la 1 mai a.c., devenind de la 29 martie, alături de alte şase state din spaţiul fost-comunist membru cu drepturi depline al NATO.

Comisia Electorală Centrală a confirmat, în mod oficial, victoria lui Ivan Gasparovici în turul al doilea al alegerilor prezidenţiale. La urne s-au prezentat numai 43,5% dintre alegători din totalul celor 4,2 milioane înscrişi pe liste, suficient însă pentru validarea scrutinului, potrivit legii electorale. Ivan Gasparovici a obţinut 59,91% dintre voturile exprimate, restul de 40,09% revenindu-i lui Vladimir Meciar. 

Într-o declaraţie făcută după anunţarea rezultatelor preliminare ale scrutinului, I. Gasparovici le-a mulţumit tuturor celor care l-au ajutat să obţină mandatul prezidenţial. "Sper că voi fi în stare să le exprim recunoştinţa mea prin munca pe care o voi depune", a spus viitorul preşedinte, care îşi va prelua mandatul la mijlocul lunii iunie. El îi va succeda în funcţie lui Rudolf Schuster, învins încă din primul tur de scrutin

Ivan Gasparovici s-a născut la 27 martie 1941 şi este de formaţie jurist. În perioada 1968-1990 a fost profesor de drept la Universitatea Comenius, catedră la care a revenit din 2002. A deţinut funcţiile de procuror general al Cehoslovaciei între iulie 1990 şi martie 1992, apoi de preşedinte al Consiliului Naţional al legislativului slovac, între 1992-1998. Fost aliat al lui V. Meciar, s-a desprins din partidul acestuia, Mişcarea pentru o Slovacie Democrată (HZDS), înainte de alegerile din 2002, punând bazele unui nou partid, Mişcarea pentru Democraţie (HZD), care nu a reuşit să intre în Parlamentul de la Bratislava.

 

5. Alegerile legislative din Africa de Sud

 

Peste 21 de milioane de alegători sud-africani au fost chemaţi la urne, la 14 aprilie a.c., pentru un scrutin legislativ general care a coincis cu a zecea aniversare a sfârşitului celor 50 de ani de apartheid. Dublul scrutin legislativ şi provincial urmează să reînnoiască Adunarea naţională de 400 de deputaţi şi Adunările a nouă provincii, din care rezultă guvernele provinciale. Deputaţii vor alege preşedintele republicii, pentru un mandat de cinci ani, la 23 aprilie a.c. La alegerile generale şi regionale au participat un număr de 37 de partide politice. 

Cel de-al treilea scrutin democratic de la sfârşitul apartheid-ului s-a desfăşurat într-o atmosferă paşnică, partidul aflat la putere, Congresul Naţional African (ANC), fiind favorit pentru câştigarea alegerilor. "Multe ţări ajung la dictatură după primele alegeri libere, dar noi am demonstrat contrariul", a declarat, la Cape Town, Desmond Tutu, personalitate importantă a luptei împotriva apartheid-ului şi laureat al premiului Nobel pentru Pace. 

Sondajele de opinie preelectorală au evidenţiat o victorie clară a Congresului Naţional African, ceea ce îi asigură preşedintelui Thabo Mbeki, succesorul lui Nelson Mandela începând din 1999, un al doilea şi ultim mandat constituţional de cinci ani. 

Şeful statului a votat în capitala ţării, Pretoria. "Ziua cea mare a sosit. Până acum a vorbit politica, însă acum este rândul cetăţenilor să se exprime şi sper că cei înscrişi pe listele electorale vor veni să voteze", a declarat preşedintele statului sud-african. Nelson Mandela, în vârstă de 85 de ani, erou al luptei împotriva apartheid-ului, a votat în suburbia Houghton, în partea de nord a oraşului Johannesburg. "Sper din toată inima că lumea va renunţa la violenţă şi va folosi numai metode paşnice pentru afirmarea drepturilor cetăţeneşti", a declarat N. Mandela, care a primit premiul Nobel pentru Pace, în 1993. 

Congresul Naţional African a obţinut aproape 70% din voturi la alegerile generale din Africa de Sud, cea mai importantă victorie electorală a acestui partid în cei zece ani de putere post-apartheid. Partidul preşedintelui Thabo Mbeki a obţinut 69,6% din voturi, faţă de rezultatul de 66% din 1999 şi de 64% din 1994, când fostul preşedinte Nelson Mandela a ieşit victorios din primul scrutin democratic organizat în ţară. 

Dreapta liberală, Alianţa Democratică, având o importantă bază electorală albă, a ieşit pe locul doi, cu doar 13% din voturi, iar Partidul Libertăţii Inkatha, zuluş, şi-a adjudecat 5,8% din sufragii, urmat de Mişcarea Democratică Unită, creată în 1997 de fostul lider din cadrul CNA Bantu Holomisa, cu 2,9%. 

Analiştii consideră că marele învins este Noul Partid Naţional, urmaşul formaţiunii aflate la putere în cei 50 de ani de apartheid, el primind doar 1,9% din voturi, faţă de 20% în 1994. 

Participarea a fost în schimb semnificativ mai slabă decât la alegerile precedente, situându-se totuşi la circa 75%. 

6. Previziunile economice ale Comisiei Europene pentru 2004-2005 - perspective de continuare a creşterii economice

 

Comisia Europeană preconizează pentru 2004 o creştere economică medie de 0,4% pentru zona euro şi de 0,8% pe ansamblul Uniunii Europene. În previziunile sale economice de primăvară privind zona euro, Uniunea Europeană, ţările în curs de aderare şi candidate la UE, date publicităţii la 7 aprilie, la Bruxelles, Comisia Europeană identifică însă şi o serie de factori de risc care ar putea întrerupe această creştere economică, şi anume, deficitul macroeconomic din economia americană, creşterea preţului petrolului, lipsa încrederii consumatorilor, precum şi pericolul potenţial al unor noi atentate teroriste.

Cele zece state ce vor deveni în curând noi membre ale Uniunii Europene au înregistrat deja în 2003, o creştere economică puternică, de 3,6%, estimându-se că vor înregistra în 2004 şi 2005 o valoare chiar mai mare a creşterii economice, în medie de 4%. Dintre aceste ţări, Polonia va înregistra cea mai mare creştere economică.

În privinţa României, prognoza economică de primăvară a Comisiei Europene estimează o creştere economică susţinută, o scădere lentă a şomajului şi scăderea în continuare a inflaţiei. Pe fondul activităţii economice intense, al creşterilor salariale şi al slabei discipline financiare, al presiunii asupra monedei naţionale şi al creşterii preţurilor administrate de stat previziunile Comisiei Europene arată însă că scăderea inflaţiei sub valoarea de 10%, cum preconizează autorităţile române, rămâne un obiectiv ambiţios.

După ce în primul semestru al anului 2003 s-au menţinut la un nivel scăzut, economiile din zona euro şi celelalte state membre ale Uniunii Europene au înregistrat creşteri în cel de-al doilea semestru. Ţinând cont de dinamica creşterii economice şi a comerţului internaţional, dar şi de creşterea încrederii producătorilor şi a consumatorilor interni, se aşteaptă o creştere economică accelerată pentru 2004. Se preconizează, de asemenea, o revenire a ratei anuale de creştere de 1,7% pentru zona euro şi de 2% pentru Uniunea Europeană, acest indicator urmând să se stabilizeze în 2005 la 2,3% în zona euro şi la 2,4% în UE.

Pe lângă efectul stimulativ al cererii globale, principalii factori care stau la baza acestei reveniri sunt condiţiile politicilor macroeconomice de acomodare, deflaţia continuă, condiţiile de finanţare favorabile şi progresul înregistrat în reformele structurale. Relansarea economiilor europene se va datora, de asemenea, unei creşteri a investiţiilor, încurajată, la rândul ei, de o reluare mai susţinută a consumului privat. În pofida acestei relansări economice, se estimează că dificultăţile anterioare care au marcat activitatea economică vor continua să afecteze piaţa muncii. Gradul de ocupare a forţei de muncă va creşte, deci, cu 0,3% în 2004 şi cu 0,9% in 2005.

Deficitul administraţiilor publice ar urma să rămână stabil în 2004, în jur de 2,7% din Produsul Intern Brut în zona euro şi de 2,6% pe ansamblul UE. Pentru anul 2005, în ipoteza menţinerii actualelor politici - fără a include, prin urmare, măsurile care ar putea fi adoptate în bugetele următoare - se prevede o uşoară ameliorare în zona euro, cu un deficit al administraţiilor publice de 2,6% din PIB, iar pe ansamblul UE, de 2,4%. Conform scenariului experţilor economici, Franţa, Italia, Olanda şi Portugalia ar urma să depăşească valoarea de referinţă de 3%. Raportul estimează că dinamismul economiei internaţionale va impulsiona schimburile economice la nivel mondial, astfel încât, după o creştere de aproximativ 5% în 2003, există aşteptări că, în 2004-2005, creşterea ar putea ajunge la circa 8%.

Potrivit previziunilor Comisiei Europene, creşterea PIB-ului mondial, care în 2003 a depăşit aşteptările, ajungând la 3,7%, va atinge în 2004 valoarea de 4,5%, urmând să se stabilizeze în 2005. Această accelerare se va baza pe o serie întreagă de factori, în special pe politici macroeconomice adaptate, pe condiţii de finanţare favorabile şi refacerea încrederii.

"Dată fiind situaţia deficitului public în zona euro, spunea cu prilejul prezentării previziunilor Comisarul european pentru afaceri economice, Pedro Solbes, în unele din ţările membre ale UE va fi necesară activarea instrumentelor de supraveghere bugetară, prevăzute de Pactul de Stabilitate şi Creştere". Chiar dacă cele mai mari datorii publice se înregistrează în Italia şi Grecia, Comisia Europeană recomandă numai în cazul Italiei măsuri capabile să prevină apariţia deficitelor excesive. În cazul Greciei, dat fiind imposibilitatea găsirii unor măsuri de echilibrare între veniturile şi cheltuielile bugetare, o misiune Eurostat a fost însărcinată să verifice situaţia în teren, urmând ca în funcţie de datele existente, Comisia să dispună măsurile ce se impun.

În cazul celorlalte cinci state care au probleme legate de respectarea limitei deficitului bugetar prevăzută prin Pactul de Stabilitate Germania, Franţa, Portugalia, Olanda şi Marea Britanie, Comisia Europeană este încrezătoare că angajamentele luate la nivelul guvernelor vor fi în măsură să evite pe viitor depăşirea limitelor impuse prin Pactul de stabilitate economică. Dacă 7 din cele 15 ţări membre se confruntă cu acest gen de probleme, în perspectiva extinderii UE, Comisarul pentru afaceri economice, Pedro Solbes, a anunţat la ultima sa intervenţie în calitate de Comisar european, că, pentru evitarea unui impact nedorit, viitoarele state membre vor beneficia de perioade de adaptare multianuale la regulile legate de deficitul bugetar.

Pe piaţa muncii, Comisia Europeană semnalează rezultate şi perspective încurajatoare. Având în vedere caracterul progresiv al refacerii economice şi decalajul cu care reacţionează de obicei piaţa muncii, circa jumătate de milion de locuri de muncă ar urma să fie create în 2004. Numărul lor va depăşi dublul acestei cifre în 2005, pe măsura accelerarii relansării economice. Rata şomajului din zona euro va rămâne stabilă la 8,8% (8,1% în UE) în 2004, urmând a scădea în 2005.

În ceea ce priveşte inflaţia, previziunile indică o scădere de la 2,1% în 2003 la 1,8% în 2004, pentru a ajunge la 1,6% în 2005. Această scădere se va datora aprecierii euro şi slabelor tensiuni exercitate la nivelul preţurilor interne.

În ţările în curs de aderare şi în ţările candidate, creşterea economică ar urma să rămână puternică de-a lungul întregii perioade de referinţă, datorită unei creşteri a cererii interne şi a reformelor structurale. Aceste ţări vor înregistra un trend pozitiv imprimat de aderarea la Uniunea Europeană. Astfel, încă din 2003, în pofida creşterii modeste la nivelul UE, economiile acestor ţări au înregistrat o creştere solidă în medie de 3,6%. Pentru intervalul următor, activitatea economică va fi, în general, sprijinită de fondurile comunitare (estimate la 3% din PIB în ţările în curs de aderare, pentru perioada 2004-2006, având în vedere atât ajutorul de preaderare, cât şi contribuţia la bugetul UE). Creşterea medie în aceste state ar urma să fie în jur de 4% în 2004 şi 2005.

Procesul de diminuare a diferenţelor dintre aceste ţări şi UE ar urma să continue cu vigoare, progresele cele mai rapide fiind prognozate pentru ţările cu cel mai scăzut nivel al PIB-ului pe locuitor. Beneficiind de condiţii macroeconomice stabile, ţările baltice ar urma să înregistreze rate de creştere de peste 5% în 2004 şi 2005. Cea mai accentuată creştere se va înregistra în Polonia, de la 1,4% în 2002 la aproape 5% în 2005. Ciprul, care se numără printre ţările cu venituri ridicate, va înregistra o creştere relativ susţinută.

În 2004 şi 2005, ocuparea forţei de muncă ar urma să crească uşor în ţările în curs de aderare, sub efectul relansării economiei şi al dezvoltării unor noi activităţi care vor compensa pierderile de locuri de muncă provocate de procesul de restructurare. Rata şomajului va ajunge la 13,8% în 2005 pe ansamblul ţărilor în curs de aderare, faţă de 14,3% în 2003. 

În acelaşi timp, se aşteaptă o creştere a inflaţiei în 2004 - la 3,8% în medie - din cauza unei creşteri a impozitelor indirecte, ratele de impozitare fiind aliniate la nivelurile din UE. Inflaţia va scadea la 3,3% în 2005. Deficitul public ar urma să se reducă la majoritatea noilor state membre în 2004, rămânând însă la un nivel ridicat.

În ţările candidate - România, Bulgaria şi Turcia - rezultatele macroeconomice se vor ameliora constant, prevăzându-se o rată de creştere de circa 5% pe an. Potrivit experţilor, cererea internă rămâne motorul creşterii în toate ţările.

În România şi Turcia ar urma să continue deflaţia, sub efectul unei aprecieri reale a ratei de schimb, al unei întăriri a ofertei, determinată de investiţii masive, şi al politicilor monetare şi bugetare prudente în ansamblu. Spre sfârşitul perioadei avute în vedere, inflaţia ar urma să se stabilizeze la un nivel mai mic de 10% în aceste două ţări, cum se întâmplă deja în Bulgaria, unde este relativ scăzută, deşi în uşoară creştere.

În pofida unor importante creşteri în ceea ce priveşte productivitatea muncii, nivelul creşterii economice se va solda cu o sporire a folosirii forţei de muncă în toate ţările, precum şi cu o scădere a şomajului. Această ameliorare va fi foarte moderată în Turcia.

Deficitul administraţiilor publice se va adânci uşor în Bulgaria şi România, în timp ce va continua să se reducă în mod semnificativ în Turcia. În aceste trei ţări, deficitul balanţei curente ar urma să se adâncească mai târziu, din cauza puternicei cereri interne şi a unei uşoare deteriorări a competitivităţii exporturilor din punctul de vedere al preţurilor, care se află la originea unei creşteri a deficitelor balanţelor comerciale.

În privinţa României, Comisia Europeană prognozează o creştere economică susţinută, o scădere lentă a şomajului şi scăderea în continuare a inflaţiei în perioada 2004-2005. De asemenea, pornind de la ideea că politica fiscală a guvernului nu se va schimba, documentul Comisiei se aşteaptă, de asemenea, la creşterea într-un ritm accelerat al PIB-ului României. Totuşi, consumul intern ar putea înregistra o uşoară scădere, în pofida unei creşteri a venitului real şi a scăderii contribuţiilor la asigurările sociale. Creditele pentru consum vor continua să crească şi ele, însă într-un ritm mai moderat faţă de anii trecuţi.

În ceea ce priveşte volumul investiţiilor în România în perioada pentru care s-a făcut previziunea, Comisia Europeană se aşteaptă la o creştere, dată fiind modernizarea continuă a sistemului de productie şi a schimbărilor structurale. Şi în 2004 - 2005 balanţa schimburilor comerciale ale României va rămâne negativă, însă mai apropiată de un nivel durabil al deficitului de cont curent.

În ceea ce priveşte inflaţia, experţii europeni se aşteaptă ca aceasta să continue să scadă, pentru a se ajunge la nivelul preconizat de autorităţile române. Deşi mai mică, creşterea reală a salariilor este prevăzută să rămână semnificativă în 2004 şi 2005, ca urmare a creşterii productivităţii. Pe fondul unei balanţe externe favorabile în perioada 2004-2005, a unei creşteri a importurilor, chiar dacă aceasta va fi moderată, previziunile Comisiei Europene indică, pentru perioada 2004-2005, o scădere semnificativă a şomajului în România şi o rată a deficitului public de 3%. Totuşi, în condiţiile unei insuficiente discipline financiare şi ţinând cont de presiunile asupra monedei naţionale şi de creşterea preţurilor subvenţionate, Comisia Europeană consideră că diminuarea inflaţiei la o singură cifră, aşa cum preconizează guvernul, rămâne un obiectiv ambiţios, în pofida intensificării activităţii economice.

